Clubul englez de fotbal Arsenal Londra a salutat interdicţia pe trei ani ordonată împotriva a trei dintre suporterii săi care şi-au recunoscut vina pentru conduita lor abuzivă faţă de tragedia de la Hillsborough în timpul meciului cu Liverpool disputat pe 7 ianuarie pe Emirates Stadium, transmite Reuters, potrivit Agerpres.
''Condamnăm ferm acest comportament dezgustător'', a precizat Arsenal într-un comunicat. ''Am lucrat îndeaproape cu poliţia pentru a ne asigura că au fost luate măsuri rapide şi salutăm ordinele de interdicţie emise'', a completat clubul londonez.
FC Liverpool a cerut în repetate rânduri încetarea scandărilor despre tragedia petrecută pe stadionul Hillsborough, la semifinala Cupei Angliei din 1989, în care şi-au pierdut viaţa 97 de fani ai ''cormoranilor'', din cauza unor busculade.
Miercuri, un suporter al lui Manchester United a fost acuzat de poliţia din Greater Manchester de abuzuri legate de tragedie faţă de fanii lui Liverpool în timpul sfertului de finală al Cupei Angliei disputat în weekendul trecut. United a eliminat-o pe Liverpool cu 4-3, după prelungiri.